
Effekt mht personellbruk med ulike måter å bygge på (effektive bygg), inkl. ensengs- og flersengsrom med henvisning til forskning.

For å få et overblikk over kunnskapsfeltet for effektiv bruk av personell i sykehus sett i lys av bygg og teknologi er det gjennomført en tradisjonell litteraturgjennomgang med systematiske søk i databasene PubMed/MEDLINE, Scopus, Web of Science og Google Scholar. Søkene dekket publikasjoner fra 2005 til 2026, med særlig vekt på forskning fra de siste ti år. Søketermene ble organisert i fem konsepter (se Tabell 1).
	Konsept 1
Helsepersonell
	Konsept 2
Effektivitet
	Konsept 3
Bruk/organisering
	Konsept 4
Sykehusbygg
	Konsept 5
Teknologi

	Healthcare workforce
	"Efficiency"
	Utilization
	"Hospital design"
	"Health information technology"

	Health workforce
	"Workforce efficiency"
	Resource utilization
	"Healthcare facility design"
	"Digital health" / eHealth

	Health personnel
	"Productivity"
	"Staff utilization"
	"Hospital architecture"
	"Clinical information systems"

	Healthcare workers
	"Staff productivity"
	"Workforce management"
	"Facility layout"
	"Electronic health records"

	Medical/clinical staff
	"Resource efficiency"
"Value-based healthcare"
	"Staffing optimization"
"Resource allocation"
	"Spatial design"
"Clinical workflow"
"Patient flow"
	"Decision support systems"
"Automation"
"Medical technology" (MTU)



Inklusjonskriteriene var fagfellevurderte artikler og systematiske oversikter og studier publisert på engelsk eller skandinaviske språk, og studier som eksplisitt undersøkte sammenhengen mellom bygning eller teknologi og personaleffektivitet, ressursutnyttelse eller bemanningsorganisering. Eksklusjonskriteriene var studier som utelukkende fokuserte på pasientutfall uten å inkludere et personellperspektiv, og studier med åpenbare metodologiske svakheter. Totalt ble mer enn 120 publikasjoner identifisert og om lag 21 ble vurdert som relevante for denne gjennomgangen.
Sykehus er ressurskrevende organisasjoner og kostnader knyttet til personell utgjør 60-70 % av driftsbudsjettene (World Health Organization [WHO], 2020). Søkelys på kostnadseffektivitet og mangel på helsepersonell gjør at spørsmålet om hvordan man best utnytter helsepersonell er strategisk viktig.
Forskningen viser at helsepersonell – særlig sykepleiere – bruker en betydelig andel av arbeidstiden på oppgaver som ikke direkte er rettet mot pasienten, som forflytning mellom rom, søk etter utstyr og administrative gjøremål (Hendrich et al., 2008).
Sykehusbygningens form påvirker i stor grad personalets gangdistanse og tidsbruk. Sykepleiere kan tilbakelegge opptil 8-11 kilometer per vakt, og en stor del av denne gangtiden er ikke verdiskapende i klinisk forstand (Hendrich et al., 2008).  
En kinesisk studie av Deng, Q., et al. (2023) viste at dobbel-korridor-løsninger med 60 senger ga ca. 35 % høyere effektivitet ved visitter enn enkle korridor-løsninger.
I forbindelse med planleggingen av Mjøssykehuset gjorde SINTEF en analyse av gangavstander på dobbeltkorridor og enkelkorridor. Denne analysen støtter opp om at dobbeltkorridor gir mer kompakte bygg, med kortere gangavstander.
Sentraliserte eller desentraliserte arbeidsstasjoner diskuteres ofte i sykehusplanlegging. En sentralisert arbeidsstasjon samler ressurser, muliggjør teamkommunikasjon og gir oversikt over avdelingen, men øker gangdistansen til pasientrommene. Desentraliserte arbeidsstasjoner nærmest pasientrommene reduserer gangdistansen, men kan fragmentere teamarbeid og øke kostnader gjennom duplisering av utstyr (Hendrich et al, 2008).
Forskning gjennomgått av Knoll (2010) og Chaudhury et al. (2009) konkluderte med at verken sentralisert eller desentralisert arbeidsstasjon er entydig overlegen. Anbefalingen er en hybridløsning med én sentral sykepleierstasjon kombinert med 2–3 desentraliserte arbeidsstasjoner, der de mest kritisk syke plasseres nærmest arbeidsstasjonen for å maksimere visuell overvåking. 
Gharaveis et al. (2018) dokumenterte at arbeidsstasjoner med direkte siktlinjer til pasientrommene reduserer responstid og øker andelen tid brukt på direkte pasientomsorg.

Sykehusbygg anbefaler derfor at helsebygg planlegges og dimensjoneres for størst mulig grad av personelleffektivitet. Benyttelse av en kompakt og standardisert layout med sengetun og kort vei til nærlager og siktlinjer til pasienten, og dimensjoner poststørrelsen (24–30 senger) for effektiv bemanning på ubekvem tid.

Overgangen fra flersengs- til eneroms-sengepost er en global trend. Chaudhury et al. (2006) dokumenterte at enerom reduserer overflyttingskostnader, øker sengeutnyttelsen og bidrar til reduserte arbeidskostnader sammenlignet med flersengsrom.  NHS Health Technology Group (2016) og Regioner.dk (2012) konkluderer imidlertid med at eneroms-design øker gangdistansen. For at ikke personellressursene må økes er det behov for både designgrep og teknologi. Glass i dør eller vegg inn til pasientrommet muliggjør visuell overvåking fra arbeidsstasjonene, mens pasientvarslingssystemer og lokaliseringssystemer kompenserer for den økte gangdistansen. Dette illustrerer tydelig at bygg og teknologi best virker som komplementære virkemidler snarere enn separate løsninger.

Sykehusbygg anbefaler ensengsrom med gode siktlinjer, desentralisert logistikk og automatisert forsyning for minst mulig gangtid. 
Sykehusbygg anbefaler at helsebygg planlegges med logistikkteknologi. Planlegg AGV-korridorer, egne heiser, ladesoner og infrastruktur for sanntidslokaliseringssystemer (RTLS) fra start.

Prinsippet om at funksjonelt relaterte avdelinger bør plasseres i nær tilknytning til hverandre er veldokumentert som en personaleffektiviserende strategi (Academia.edu, 2024). Det samme gjelder støtterom som det er behov for i en avdeling, som f.eks. lager, desinfeksjonsrom og medisinrom.
En 36-sykehus tids- og bevegelsesstudie dokumenterte at sykepleiere kun bruker 19,3 % av sin arbeidstid på direkte pasientomsorg, og at en stor del av resterende tid medgår til å gå, søke etter og hente utstyr (Hendrich et al., 2008). Sanntidslokaliseringssystemer (RTLS) er lokale systemer som identifiserer og sporer den fysiske plasseringen av utstyr, pasienter og personell i sanntid (Boulos, K. M. N. & Berry, G., 2012). En systematisk gjennomgang av Overmann, K. M., et al. (2021) fant at RTLS-systemer mest effektivt brukes til utstyrsoppsøking og pasientsporing, men identifiserte teknologiske, organisatoriske og materiellmessige barrierer for vellykket implementering.
Stamford Health implementerte RTLS i sitt nye sykehus og oppnådde besparelser på USD 627 412 over syv måneder gjennom forbedret sengeeffektivitet (HFM Magazine, 2017). Tseng et al. (2025) bekreftet at RTLS i radiologiavdelinger styrker utstyrshåndtering og øker operasjonell effektivitet, og representerer en viktig byggestein i smarte sykehussystemer.
Elektronisk pasientjournal (EPJ) er i dag implementert på alle norske sykehus. Point-of-care-løsninger – særlig nettbrett ved sengen – gir generelt bedre resultater enn stasjonære datamaskiner på sentraliserte arbeidsstasjoner. Pérez-Martí, M., et al. (2022) dokumenterte i en pre-post-studie at nettbrett ved sengen reduserte sykepleiernes dokumentasjonstid og forbedret pleieprosessen, men understrekte at opplæring og ansattinvolvering er avgjørende for vellykket implementering. For at EPJ ved sengen skal fungere godt i praksis er det avhengig av godt nett, tilstrekkelig antall ladestasjoner og ergonomisk plasserte løsningsmoduler nær pasientrommene. 
Internasjonale perspektiver på fremtidens sykehus understreker behovet for bygninger designet for fleksibilitet, teknologiadopsjon og adaptivt personellbruk. Sebire, N. J., et al. (2025) publisert i International Journal of Health Planning and Management, fant at teknologi har potensiale til å transformere sykehustjenester, men at eksisterende bygningsstrukturer begrenser adopsjon av avanserte teknologier og nye arbeidsprosesser.
Jevtic, M., et al. (2024) pekte på at sykehusplanlegging må forutse fremtidige utfordringer og teknologiutvikling, og at lite fleksibel bygningsmasse hindrer organisatorisk adaptivitet. Erfaringene fra COVID-19-pandemien forsterket dette budskapet; sykehus med fleksible arealer var bedre rustet til raskt å tilpasse seg uforutsette behov.
Litteraturgjennomgangen viser at det finnes et empirisk grunnlag for at både bygningsutforming og teknologi påvirker personaleffektiviteten i sykehus. De sterkeste bevisene finnes for konkrete, målbare utfall som gangdistanse og dokumentasjonstid. Mer komplekse sammenhenger – som effekten av totaldesign på personalets velvære, ressursutnyttelse og langsiktig rekruttering og det å beholde ansatte – er vanskeligere å dokumentere og mangler longitudinelle data.
En gjennomgående metodologisk utfordring er mangelen på randomiserte kontrollerte studier og standardiserte effektmål. De fleste studier er observasjonsstudier, casestudier eller kvasieksperimentelle pre-post-studier med begrenset ekstern validitet. Elf, M., et al. (2024) bekrefter dette og etterlyser studier som kombinerer kvantitative effektmål med kvalitative prosessdata. En ytterligere utfordring er at bygg- og teknologiintervensjoner sjelden evalueres isolert, noe som gjør det vanskelig å attribuere observerte effekter til enkeltfaktorer.
Et sentralt funn er at effekten av bygning og teknologi ikke kan isoleres fra organisatoriske og kulturelle faktorer. Litteraturen om elektronisk pasientjournal viser at teknologi implementert uten tilstrekkelig opplæring og prosessredesign kan gi økt administrativ byrde fremfor effektivitetsgevinster (Forde-Johnston, C., et al. (2023); Moore, E. C., et al. (2020)).
Integrasjon mellom bygg og teknologi er et tema forskningen bare er i startgropen av å utforske systematisk. Digitale tvillinger og BIM-verktøy representerer lovende plattformer for å koble fysisk design til driftsoptimalisering, men empirisk dokumentasjon av realiserte personalgevinster er fortsatt begrenset. Standardisering av søketermer og effektmål på tvers av de fem søkedomenene i dette kapittelet vil være et viktig skritt mot en mer kumulativ kunnskapsutvikling på feltet.

Sykehusbygg anbefaler at det gjennomføres norske primærstudier som kobler byggdesign til målbar personellbruk og pasientutfall, for å lukke et tydelig kunnskapsgap.

